Zásahy hliadok MsP v 50. týždni 
	V týždni od 13. decembra do 19. decembra 2010 preverovali hliadky mestskej polície v hlavnom meste 1697 udalostí. Medzi nimi bolo aj 286 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené priestupky však možno zaradiť 1112 zistených a riešených  priestupkov v oblasti bezpečnosti a plynulosti v cestnej premávke. Na miestach vyhradených pre zdravotne postihnutých občanov bez oprávnenia stáť na nich zanechali svoje vozidlá štyria motoristi.
	V oblasti porušení pravidiel verejného poriadku riešili hliadky mestskej polície v priebehu sledovaného týždňa 23 porušení. Majitelia psov obchádzaním zákona, ktorým sa upravujú niektoré podmienky držania psov, prípadne príslušné všeobecne záväzné nariadenia v tejto oblasti porušili 37 krát.
	Čistota a poriadok na verejných priestranstvách bola ľahostajná pre 50 priestupcov a 13 prípadov sa týkalo zisteného neporiadku okolo kontajnerových stojísk. Pravidlá ambulantného predaja a trhového poriadku nerešpektovalo 11 predávajúcich.
	Štatistika mestskej polície ďalej prezrádza, že v pešej zóne bratislavského Starého Mesta riešili hliadky 5 priestupkov a nedodržanie stanovených prevádzkových hodín bolo zistené v dvoch prípadoch.
	Na svoje povinnosti pri zabezpečovaní schodnosti chodníkov v zimnom období zabudlo 22 správcov, prípadne ich vlastníkov. Alkoholické nápoje na verejných priestranstvách napriek zákazu ich konzumácie si doprialo 20 konzumentov a prípady obťažovania okoloidúcich žobrákmi zistili a riešili hliadky 16 krát. Fajčiari nerešpektovaním niektorých ustanovení zákona na ochranu nefajčiarov tým, že svojho zlozvyku sa nevedia vzdať ani na zastávkach mestskej hromadnej dopravy tento zákon porušili 43 krát.
	Najviac priestupkov v sledovanom týždni sa stalo na Saratovskej ulici a to 40. Blokovacie zariadenia si na svojich vozidlách našlo 540 motoristov a 127 vodičov si po odtiahnuté vozidlá muselo zájsť do areálov príslušných odťahovacích služieb.